新樂府 百鍊鏡	辨皇王鑒也
作者：白居易
朝代：唐

paragraphs: 百鍊鏡，鎔範非常規，日辰處所靈且祇。
江心波上舟中鑄，五月五日日午時。
瓊粉金膏磨瑩已，化爲一片秋潭水。
鏡成將獻蓬萊宮，揚州長吏手自封。
人間臣妾不合照，背有九五飛天龍。
人人呼爲天子鏡，我有一言聞太宗。
太宗常以人爲鏡，鑒古鑒今不鑒容。
四海安危居掌內，百王治亂懸心中。
乃知天子別有鏡，不是揚州百鍊銅。